《开元寺题壁用杜樊川题开元水阁许丁卯寓开元精舍韵 其一》
清代·姚念曾

花堕珠林空复空，湛然惟有一镫同。天晴独鹤归霞外，秋老层峦出镜中。

金鼎烟销晨滴露，石楼尘满夜号风。六朝兴废余弹指，坐对双溪水自东。

作者简介：江苏金山人，字季方，号友砚。乾隆三十年拔贡生。历任孝感、应山等县知县，擢归德府同知，被劾归。工诗词。有《赐墨斋诗》、《赐墨斋词》及印谱等。